ศก.ซบฉุดรายใหญ่แผ่ว
กสิกรไทย เผยธุรกิจรายใหญ่ปีนี้แผ่ว แต่ยังไม่กระทบชำระหนี้ เสริมแกร่งทั้งห่วงโซ่ธุรกิจ
26 มี.ค. 2558

กสิกรไทย เผยธุรกิจรายใหญ่ปีนี้แผ่ว แต่ยังไม่กระทบชำระหนี้ เสริมแกร่งทั้งห่วงโซ่ธุรกิจ
นายจงรัก รัตนเพียร รองกรรมการผู้จัดการ ธนาคารกสิกรไทย เปิดเผยว่า แนวโน้มผลประกอบการของลูกค้าธุรกิจขนาดใหญ่เติบโตในอัตราชะลอลง โดยปีนี้คาดว่ายอดขายจะลดลง 1-2%
อย่างไรก็ตาม ความสามารถในการชำระหนี้ยังดีอยู่ โดยอัตราเติบโตของยอดขายและหนี้สินสอดคล้องกันอยู่ที่ 11% การบริหารต้นทุนดีขึ้น จากการเติบโตของกำไรสุทธิสูงกว่ายอดขายที่ 15% และ 11% ส่วนภาระหนี้สินลดลง มีอัตราส่วนหนี้สินต่อทุนลดลงจาก 3.2 เท่าเป็น 2.9 เท่า จึงทำให้มีความสามารถชำระดอกเบี้ยสูงกว่า 20 เท่า สะท้อนการต้านทานความผันผวนทางเศรษฐกิจได้อย่างดี
นอกจากนี้ ลูกค้าธุรกิจรายใหญ่ยังปรับตัว หลายรายขยายธุรกิจไปต่างประเทศมากขึ้นทั้งการลงทุนโดยตรงในแถบอาเซียน และการซื้อกิจการทั้งในยุโรปและสหรัฐ โดยเฉพาะยุโรปที่ค่าเงินยูโรกำลังอ่อนค่า และหลายกิจการกำลังมองหาผู้ร่วมทุน แต่ยอดการปล่อยสินเชื่อยังมีไม่มาก เนื่องจากช่องทางระดมทุนที่หลากหลายขึ้น
ทั้งนี้ ธนาคารมีแผนขยายเป้าหมายการให้บริการเครือข่ายห่วงโซ่ธุรกิจ K-Value Chain Solutions ไปยังอุตสาหกรรมต่างๆ ผ่านการจับคู่ธุรกิจ โดยบริษัทเชื่อว่าจะยังสามารถปล่อยสินเชื่อในปีนี้ได้ตามเป้าที่ 4-5% โดยตั้งเป้ารายได้ค่าธรรมเนียม 13% และรายได้ที่ไม่ใช่ดอกเบี้ยเพิ่มขึ้น 15%